የዳያስፖራ ኤጀንሲ ሥራ ሊጀምር ነው
የኢትዮጵያ ዳያስፖራ ኤጀንሲ በይፋ ሥራ ሊጀምር መሆኑን የኤጀንሲው የሥራ ኃላፊዎች አስታወቁ፡፡አዲስ የተቋቋመው የኢትዮጵያ ዳያስፖራ ኤጀንሲ ዋና ዳይሬክተር ወ/ሮ ሰላማዊት ዳዊት፣ ምክትል ዋና ዳይሬክተር አቶ መሐመድ አንድሪስና የኤጀንሲው የማኅበረሰብ ልማት ዳይሬክተር አቶ ተስፋዬ ወልዴ በውጭ ጉዳይ ሚኒስቴር መሰብሰቢያ አዳራሽ በሰጡት መግለጫ እንዳስታወቁት፣ ኤጅንሲው የሰው ኃይልና የአደረጃጀት ሥራዎችን ላለፉት ሁለት ወራት ሲያካሂድ ቆይቶ አሁን ሙሉ በሙሉ ሥራውን ማከናወን የሚችልበት ደረጃ ላይ ደርሷል ብለዋል፡፡ስለዚህም የኤጀንሲው ሥራ መጀመር ዓርብ የካቲት 22 ቀን 2011 ዓ.ም. በሸራተን አዲስ ሆቴል በሚኖር ሥነ ሥርዓት የሚበሰር ሲሆን፣ ጎን ለጎንም በውጭ አገሮች የሚኖሩ የኢትዮጵያ ዳያስፖራዎች ያሉበትን ቦታ፣ ትክክለኛ ቁጥርና ያላቸው አቅም ምን እንደሆነ ለማወቅ የምዝገባ ሥራ በ60 ቆንስላ ጽሕፈት ቤቶችና ኤምባሲዎች ብሎም በኤጀንሲው ድረ ገጽ ምዝገባ እንደሚካሄድ ወ/ሮ ሰላማዊት ገልጸዋል፡፡ኤጀንሲው 53 ሠራተኞች እንዲኖሩት ሆኖ የተዋቀረ ሲሆን፣ ካሁን ቀደም በውጭ ጉዳይ ሚኒስቴር ሥር የዳያስፖራ ጉዳይን ይከታተል የነበረውን ዳይሬክቶሬት ኃላፊነቶች በመውሰድና የነበሩ ችግሮችን በመቅረፍ የተሻለ የዳያስፖራ ተሳትፎ ለማምጣት እንደሚሠራ ዋና ዳይሬክተሯ አስታውቀዋል፡፡ለኤጀንሲው ተግባራት መቀላጠፍና ችግሮችን ለማስወገድ ሲባልም የዳሰሳ ጥናት እንደተሠራ የገለጹት ምክትል ዳይሬክተሩ አቶ መሐመድ፣ በዋናነት ካሁን ቀደም ይታዩ የነበሩ ችግሮች የአመለካከት፣ የስታራቴጂ ክፍተትና ተቋማዊ አቅም ማነስ እንደሆኑ ተናግረዋል፡፡ የዚህ ኤጀንሲ መቋቋም እነዚህን ችግሮች ይፈታል ብለውም ያምናሉ፡፡ ተናግረዋል፡፡ ዳያስፖራው ወደ አገሩ ገብቶ የበኩሉን አስተዋጽኦ ማድረግ የሚችልበት ዕድል እንደሚፈጥር አስረድተዋል፡፡